**ПРАВИЛНИК ЗА ЕКИПНО ДРЖАВНО ПРВЕНСТВО СРБИЈЕ У ГОВОРНОМ ПИКАДУ ЗА СЛЕПЕ И СЛАБОВИДЕ**

**ОПШТA ПРАВИЛА**

ЧЛАН 1.

Првенство Србије у пикаду организује НСССС у којем могу да учествују сви спортски клубови чланови НСССС. Игра се по једнокружном бод систему. Комисија за пикадо састоји се од председника и два члана комисије који се бирају сваке четири године.

Лигашки одбор састоји се од пет чланова, три члана су чланови пикадо комисије, а два резервна члана се бирају у случају да је неко од три члана комисије у спору, директном или индиректном. Додатна два члана се бирају пре првог заказаног кола и бира их комисија Савеза на предлог свих учесника лига.

ЧЛАН 2.

Учесници првенства су регистровани играчи спортских клубова који су чланови НСССС и судије који прате збивања на мечу. Играчи и екипе се пријављују пре почетка сезоне НСССС. Првенство се игра проЛеће- јесен. У зависности од броја екипа првенство се одржава у првој, другој и трећој лиги.

Сви играчи који су пријављени од стране свог клуба морају имати код себе спортску легитимацију и важећи лекарски преглед (не старији од шест месеци) који мора бити уписан у легитимацију. Право наступа имају само играчи који су правовремено пријављени од стране свог клуба члана НСССС.

ЧЛАН 3.

Капитени екипа најкасније петнаест минута пре почетка утакмице пријављују судији састав екипе. Свака утакмица почиње са загревањем које може да траје највише петнаест минута. Након завршетка утакмице проверавају записник код судије и потписују исти. Судија меча брине о регуларности меча, примени правила, а уредно и читко попуњен записник доставља главном судији у електронском облику у року од двадесет четири сата по завршетку меча. Судија меча уколико буде потребно даје и посебан извештај са утакмице уколико му то затражи главни судија или комисија Савеза. Судија који се делегира за одређену утакмицу мора имати доступан мобилни телефон, основно познавање рада на рачунару, пријављену мејл адресу као и друге препоруке како би могао неометано судити додељен меч.

**ТАКМИЧЕЊЕ У ЛИГАМА**

ЧЛАН 4.

Лига се игра по Бергеровом систему (свак са сваким ) по једнокружном бод систему, у организацији Савеза по викенд систему. Екипу чине играчи у две категорије по остатку вида Б1 и Б2. Категорија Б1 обавезно наступа са непрозирним наочарима и са туферима на очима, а треба да их провери судија (осим ако играч поседује наочаре које су одобрене од светске организацје за спорТове слепих и слабовидих (IBSA) тада туфери нису потребни.

ЧЛАН 5.

Екипу чине четири играча. Играчи 1 и 2 су играчи Б1 категорије, а играчи 3 и 4 у екипи су Б2 категорије. Свака екипа има право на две резерве Један резервни играч може бити Б1 категорије и означава се бројем 5 у саставу екипа, а друга резерва може бити играч Б2 категорије и означава се бројем 6 у екипи. Ако нема Б1 , а има Б2 тај играч се у том случају обележава редним бројем 5. Екипе могу да имају обе резерве у истој категорији. У случају да екипа нема Б1 резервног играча, а повреди се играч Б1 тада може да га замени резервни играч Б2 који наступа са туферима и наочарима и обратно , ако се повреди Б2 а екипа има резерву Б1 може наступити у Б2 без наочара и туфера. **Измењени играч више нема право наступа до краја меча**. На утакмици екипа може наступити и са три играча. Екипа губи појединачне бодове, а у игри парова играч игра сам, а кад је на реду играч кога нема стаза се само пребацује.

Такмичари који имају на једном или оба ока протезе не морају носити туфере. Капитени могу да се договоре да играчи Б1 не носе туфере за тај меч а изјашњавају се за све играче Б1 категорије. Капитени до краја лигашког меча не могу мењати своју одлуку по овој тачки и немају ни право жалбе по истој. Туфере за меч обавезно обезбеђује домаћин – организатор. Играчи сами ваде стрелице из апарата и пребацују на наредну рунду. **Играчи Б1 и Б2 имају право на асистента**.

**ЛИГАШКА УТАКМИЦА**

ЧЛАН 6.

Утакмица се састоји од 10 мечева , а сваки меч се игра на два добијена сета. Победник меча осваја један бод за своју екипу. Домаћин све мечеве почиње први сет, а гости играју као играч два. Други сет играју гости први а домаћини као играч два. Уколико је нерешено трећи сет игра онај који има мањи остатак у прва два сета (збирно), а ако имају исти остатак бацају стрелицу и ко је ближи центру игра први. Мечеви се играју следећим редом 1/2-1/2,3/4-3/4, 1-1, 2-2, 3-3, 4-4, 1-2, 2-1, 3-4 и 4-3..

ЧЛАН 7.

Играчи бацају три стрелице по кругу на својој стази. Играч може бацити и мање стрелица о чему обавештава судију (одустајем или стајем). Играчу на стази сугерисање за ОДУСТАЈЕМ може дати капитен или асистент. Уколико то уради неко други екипа ће бити санкционисана губитком тог сета, резултатом 301-0. Играч несме преступити нити нагазити линију бацања. Уколико играч приликом избачаја стрелица преступи обележену линију биће санкционисан губитком тог сета 301-0. Играч мора признати резултат апарата. Уколико апарат не задовољава услове игре судија може прекинути игру. Играч Б1 мора, а може и Б2 имати асистента од кога може добити информације где је промашио, колики му је још остатак и колико кругова има до краја меча. Исте информације му може дати и судија меча. Асистент нема право наводити играча (дигни, спусти руку ,намештати му руку, тај правац и сл.). Уколико се то догоди долази до прекида меча и регистрације тог сета 301-0 за противничку екипу. **Сви играчи морају имати спортску опрему (патике, дрес-мајица-дукс са обележјем клуба, тренерка, спортски шорц, хеланке).** Пикадо апарат мора бити исправан и имати говорни програм.

ЧЛАН 8.

Сетови у мечу се играју 301 ка нули. Игра се максимално десет рунди. Победник је онај играч који први изађе (дође до 0) или има мањи остатак до нуле. Уколико оба играча имају исти остатак победник је онај који је пре дошао до тог остатка.

Уколико екипа игра са три играча у појединачним мечевима где недостаје играч резултат се пише 0 за играча који је присутан, а 301 за играча који недостаје у екипи. Уколико играч погреши на апарату исти сет добија противник са резултатом 0 – 301.

ЧЛАН 9.

Победник меча је екипа која освоји више бодова у мечу (више од пет). За победу екипа добија три бода, ако је резултат нерешен (пет-пет) свака екипа добија по један бод.

Првак Србије је она екипа која освоји највише бодова у лигашком делу такмичења. Уколико две екипе имају исти број бодова , боља је екипа која је победила у међусобном окршају. Ако су одиграли нерешено гледа се сет разлика у том сусрету, уколико су и ту једнаки гледа се укупна поен разлика свих утакмица, а ако су и ту исти гледа се сет количник свих утакмица. Ако и тада буде једнак скор гледаће се мањи остатак у међусобном мечу, ако и то буде једнако онда укупан мањи остатак у свим мечевима. Уколико три и више екипа имају исти број бодова прави се мини табела између тих екипа, а ако је и ту исто онда бољи скор у добијеним и изгубљеним мечевима у међусобним утакмицама , затим бољи скор добијених и изгубљених сетова у међусобним утакмицама. Ако и тада буде све исто гледа се бољи скор добијених и изгубљених сетова у свим утакмицама. Ако и тад буде скор исти мањи остатак у међусобним сусретима, а ако и тад мањи остатак у свим мечевима.

ЧЛАН 10.

Распоред и жреб одигравања утакмица врши се пре почетка Државног првенства. Само екипе које су се пријавиле на време и које испуњавају услове НСССС могу учествовати у жребу.

Заказивање мечева и датуме одигравања одређује комисија. Клубови морају доставити сагласности и потврду одигравања и време почетка меча. У случају оправдане немогућности одигравања у датумима које је одредила комисија клубови могу три дана пре или три дана после одређеног термина одиграти меч уз обострану сагласност. У случају да се клубови не могу договорити, комисија ће одлучити о термину одигравања уколико је достављена молба клуба за померање термина и он је оправдан.

Комисија ће донети одлуку о одигравању последњег кола које ће се одиграти у термину по календару такмичења једног од два дана са почетком у исто време ради регуларности такмичења. Клубови се могу договорити уз сагласност комисије да одиграју свој меч од термина који је комисија заказала раније.

**ОСТАЛА ПРАВИЛА**

ЧЛАН 11.

Уколико се не одигра поједина утакмица првенства комисија лиге доноси одлуку о санкционисању екипе које не одиграју утакмицу. Екипа која је крива за неодигравање утакмице биће санкционисана опоменом а у поновљеном случају одузимањем бодова. Екипа која неоправдано не дође на две утакмице у току првенства избацује се из даљег такмичења до краја првенства. Све мечеве те екипе ако екипа није одиграла минимум две трећине такмичења у текућем првенству се бришу. Ако је прошло две трећине све утакмице те екипе до краја првенства се региструју за противнике са три бода и појединачним мечевима 10 – 0 и сетовима 20- 0.

ЧЛАН 12.

Листу судија одређује пикадо комисија пре почетка првенства. Судију меча одређује са листе судија главни судија уз консултације са пикадо комисијом. Судија мора бити упознат са правилницима и пропозицијама такмичења и едукован од стране НСССС и не сме бити члан Савеза слепих Србије. Судије су у обавези да учеснике утакмице пре почетка меча упозоре да телефони морају бити искључени у противном биће санкционисани губитком тог сета резултатом 0-301, ако телефон буде звонио.

ЧЛАН 13.

НСССС на крају првенства обезбеђује пехаре и медаље за најуспешније екипе, такође одлучује о споровима клубова који не може да реши Комисија за пикадо. Одлучује о испуњавању услова за учествовање у првенствима. Сви учесници првенства сагласни су да НСССС може њихове личне податке обрађивати у сврху обављања и спровођења такмичења, а истовремено у складу са Општим добром о заштити података.

Такмичење у текућој сезони се одржава у формату **ПРВА**, **ДРУГА И ТРЕЋА** лига. На крају сезоне из прве лиге испада последње пласирана екипа, а у прву лигу улази првопласирана екипа из друге лиге. Из друге лиге првопласирана екипа улази у прву лигу, а из друге лиге испада последње пласирана екипа у трећу лигу. Из треће лиге првопласирана екипа улази у другу лигу (са изузетком у сезони 2024. ће и другопласирана екипа из треће лиге ући у другу лигу, да би друга лига имала 6 екипа у систему такмичења уместо садашњих пет).

Клуб може имати и другу екипу у систему такмичења која се може такмичити једино у најнижем рангу и нема право преласка у виши ранг. У случају да је нека друга екипа неког клуба првопласирана у трећој лиги у виши ранг улази екипа пласирана после ње.

ЧЛАН 14.

Од сезоне 2024. вршиће се рангирање и бодовање играча у све три лиге само у појединачним мечевима. У првој лиги победа ће износити 1,5, у другој лиги 1,2 и у трећој лиги 1,1 бодова.

**ЖАЛБЕНИ ПОСТУПАК**

ЧЛАН 15.

Жалбе по свим основама екипа доставља комисији у року од 48 сати по завршетку меча, али уз најаву жалбе у записнику при потписивању истог по завршетку меча. Жалба мора имати образложење са свим потребним доказима у два примерка и доказ о уплаћеној такси Савезу која се у случају позитивног решавања враћа клубу. Висина таксе доноси УО Савеза. Комисија је дужна да одговори у року до почетка наредног кола по пријему жалбе. Ако комисија не донесе одлуку у том року сматраће се да исту није ни узела у разматрање јер нема основа.

Све што није обухваћено у овим пропозицијама примењиваће се пропозиције Пикадо савеза Србије.

Овај правилник донесен је на седници пикадо комисије 13.02.2024. године и ступа на снагу датумом доношења. Истовремено престају да важе сви претходни правилници и пропозиције.

**У Краљеву 13.02.2024. године**

**ПИКАДО КОМИСИЈА**

**председник Дејан Томић**

**чланица Светлана Радовић**

**члан Иван Обрадовић**